રુદ્રપ્રયાગ: આગામી પહેલી નવેમ્બરે ભાઈબીજના દિવસે બાબા કેદારનાથ મંદિરના દ્વાર બંધ કરી દેવામાં આવશે.જયારે 16મી નવેમ્બરે બદરીનાથ મંદિરનાં દ્વાર બંધ થઈ જશે.બાબા કેદારને કેદારનાથથી તેના શિયાળુ સમયના ગાદીસ્થળ ઉખીમઠના ઓમકારેશ્વર મંદિરમાં સ્થાપિત કરવામાં આવશે. ઉત્તરાખંડના રુદ્રપ્રયાગ જનપદમાં આવેલા ભગવાન શિવના પંચ કેદારમાં પ્રથમ કેદારના રૂપે ઓળખાતા કેદારનાથ ધામનાં દ્વાર આગામી પહેલી નવેમ્બરે સવારે સાડા આઠ કલાકે બંધ થઈ જશે. ત્યારબાદ ત્રીજી નવેમ્બરે બાબા કેદારનો ચલ વિગ્રહ ઉત્સવ ઢોલ-નગારાં સાથે તેના શિયાળુ સમયના ગાદીસ્થળ ઓમકારેશ્વર મંદિર ઉખીમઠમાં સ્થાપિત કરવામાં આવશે. જ્યારે દ્વિતીય કેદાર મઘમહેશ્વર ધામનાં દ્વાર 22 નવેમ્બરે સવારે 8-22 કલાકે બંધ કરવામાં આવશે. તેના ચોથા તબકકામાં બાબા મઘમહેશ્વરની ડોલી પણ ઓમકારેશ્વર મંદિરમાં પહોંચશે. તેવો નિર્ણય તાજેતરમાં ઓમકારેશ્વર મંદિરમાં મળેલી બેઠકમાં લેવામાં આવ્યો હતો.